1 Kar chakruok Wach ne nitie, kendo Wach ne nigi Nyasaye, bende Wach ne en nyasaye.*2 Jali ne nigi Nyasaye e kar chakruok.3 Gik moko duto nobedoe kokalo kuome, kendo ka ok en, onge kata mana gimoro achiel ma dobetie.Gima nobedoe4 kokalo kuome ne en ngima, kendo ngimano ne en ler mar ji.5 Kendo ler rieny e mudho, to mudho ok oseloye.6 Ng’at moro nobiro ma Nyasaye nooro; nyinge ne en Johana.7 Ng’atni nobiro kaka janeno, mondo ochiw neno e wi ler eka mondo ji mopogore opogore duto obed gi yie kokalo kuome.8 En ok e ma ne en lerno, to nonego ochiw neno e wi lerno.9 Ler madier ma chiwo ler ne ji mopogore opogore duto ne chiegni biro e piny.10 Ne en e piny, kendo piny nobedoe kokalo kuome, to piny ne ok ong’eye.11 Nobiro ir joge owuon, to joge ne ok orwake.12 Kata kamano, nomiyo ji duto ma ne orwake thuolo mar bedo nyithind Nyasaye, nimar ne giketo yie e nyinge.13 To ne onyuolgi, ok kuom remo kata kuom dwaro mar ringruok kata kuom dwaro mar dhano, to kokalo kuom Nyasaye.14 Omiyo, Wach nobedo ringruok mi nodak e kindwa, kendo ne waneno duong’ne, ma en duong’ kaka mar wuowi ma miderma mar wuon mare; kendo nopong’ chuth gi ng’wono mogundho mar Nyasaye kod adiera.15 (Johana nochiwo neno kuome, ee, nokok kama: “Mani e jal ma nawacho kuome ni, ‘Ng’atno ma biro bang’a osetelo e nyima, nimar ne entie ka pok nabetie.’”)16 Nimar ne opong’ gi ng’wono mogundho, waduto wayudo ng’wono mogundho ma ok rum.17 Nikech ne ochiw Chik kokalo kuom Musa, ng’wono mogundho kod adiera nobiro kokalo kuom Yesu Kristo.18 Onge dhano moseneno Nyasaye e kinde moro amora; mana nyasaye ma en wuowi ma miderma kendo manie kor Wuon mare e ng’at moselere.19 Ma eri e neno ma Johana nochiwo ka Jo-Yahudi nooro jodolo gi Jo-Lawi ire ka gia Jerusalem mondo gipenje niya: “In e ng’a?”20 To ne oyie ma ok okwer kowacho kama: “Ok an e Kristo.”21 Eka ne gipenje niya: “To kare in ng’a? In Elija, koso?” Nodwoko kama: “Ok an en.” “Be in e Janabi?” Nodwoko niya: “Ooyo!”22 Omiyo, ne gipenje kama: “In ng’a? Nyiswa mondo water dwoko ne joma oorowa. En ang’o ma diwach kuomi iwuon?”23 Nodwokogi niya: “An e ng’at ma dwonde kok e thim kama, ‘Losuru yo moriere tir ne Jehova,’ mana kaka janabi Isaya nokoro.”24 Joma ne oorgo ne oa kuom Jo-Farisai.25 Omiyo, ne gipenje niya: “To kare ang’o momiyo ibatiso ji ka ok in e Kristo, kata Elija, kata Janabi?”26 Johana nodwokogi niya: “Abatiso ji gi pi. Nitie ng’at mochung’ e kindu ma ok ung’eyo,27 en ng’at ma biro bang’a, to ok awinjora gonyo tond wuochene.”28 Gigo notimore e Bethania loka Jordan, kama Johana ne batisoe ji.29 Kinyne noneno Yesu ka biro ire mi nowacho kama: “Neuru, Nyarombo mar Nyasaye ma golo richo mar piny oko!30 Ma e ng’at ma nawacho kuome niya: ‘Nitie ng’at ma biro bang’a to osetelo e nyima nimar ne entie ka pok nabetie.’31 To bende ne ok ang’eye, to gimomiyo ne abiro ka abatiso ji gi pi ne en ni mondo ng’atno ong’ere maler ne Israel.”32 Bende, Johana nochiwo neno kowacho niya: “Ne aneno roho ka lor piny koa e polo kaka akuru, mopiyo kuome.33 Bende, ne ok ang’eye kata, to Jal ma noora mondo abatis ji gi pi e ma nowachona ni, ‘Ng’at ma inine ka roho olor kendo obet kuome, ma e ng’atno ma batiso ji gi roho maler.’34 Kendo aseneno mano, mi asechiwo neno ni jali e Wuod Nyasaye.”35 Kinyne Johana noyudo ochung’ gi jopuonjrene moko ariyo kendo,36 to ka noneno Yesu ka wuotho nowacho niya: “Neuru, Nyarombo mar Nyasaye!”37 Ka jopuonjre ariyogo nowinje kowacho mano, ne giluwo Yesu.38 Eka Yesu nolokore, to ka nonenogi ka giluwe nopenjogi niya: “En ang’o ma umanyo?” Ne gidwoke kama: “Rabi, (ma kolok to tiende en, “Japuonj”), idak kanye?”39 Nowachonegi niya: “Biuru, kendo unune.” Omiyo, ne gidhi kendo ne gineno kama nodakie, mi ne gibet kode chieng’no; to sechego ne en kar sa apar godhiambo.40 Andrea owadgi Simon Petro ne en achiel kuom ji ariyo ma nowinjo gima Johana nowacho, mi noluwo Yesu.41 Mokwongo noyudo owadgi owuon ma en Simon, mi nowachone kama: “Waseyudo Mesia” (ma kolok to tiende en, “Kristo”),42 mi notere ir Yesu. Ka Yesu nong’iye nokone niya: “In Simon wuod Johana; ibiro luongi ni Kefa” (ma kolok to en “Petro”).43 Kinyne nodwaro wuok mondo odhi Galili. Eka Yesu nonwang’o Filipo mowachone kama: “Bed jalupna.”44 Koro Filipo ne en Ja-Bethsaida, taon ma Andrea gi Petro ne wuokie.45 Filipo nonwang’o Nathaniel mowachone niya: “Waseyudo jal ma Musa nondiko kuome e Chik kendo mondik wachne e weche Jonabi: en Yesu ma wuod Josef, ma wuok Nazareth.”46 To Nathaniel nopenje kama: “Be nitie gimoro maber ma nyalo wuok Nazareth?” Filipo nodwoke niya: “Bi mondo ine.”47 Ka Yesu noneno Nathaniel kochomo ire, nowacho kuome kama: “Neuru, Ja-Israel ma kuom adier, onge wuondruok kuome.”48 Nathaniel nopenje niya: “Ing’eya nade?” Yesu nowachone kama: “Ka pok Filipo ne oluongi, sama a ibet e tiend yadh ng’owo, ne aneni.”49 Nathaniel nodwoke niya: “Rabi, in e Wuod Nyasaye, in Ruodh Israel.”50 Yesu nowachone kama: “Be koro iyie kuoma mana nikech awachoni ni ne aneni e tiend yadh ng’owo? Ibiro neno gik madongo moloyo magi.”51 Kae to nowachone kama: “Adier akonu ni, ubiro neno polo koyawore, kendo ka malaike mag Nyasaye idho kendo lor ir Wuod dhano.”
luo_Latn